Notum sit omnibus hominibus presentibus atque futuris, quod quedam Domina de Castenedo nomine Bonafilia, pro remedio anime mariti sui Petri videlicet Delbosc, et omnium antecessorum suorum, dedit Deo et sancto Marcello Cabilonensi fratribusque ibi Deo servientibus, mansum quendam in Oratorio villa de alodio suo, quem scilicet mansum Brunus Caseria tenere solebat. Tali etiam pacto ut per singulos annos, die ejus anniversarii, solenne officium peragatur, et de censi illius mansi fratribus in refectorio plena refectio persolvatur. Testes istius rei sunt: Oddo de Dalmariaco, Paganus de Sancto Marcello, Petrus Cabrol, Petrus, prepositus Sancti Marcelli, Bertardus Decanus, Arnulfus forestarius, Hugo, frater Bertardi Decani, Blanchez. Et hoc donum factum est tempore domni Philippi, supradicte domus prioris, et Humberti Decani, Landrici cellararii.